En marxa el taller d'ocupació 'Ocupa dones'
29 de març de 2023

L'Ajuntament ha posat en marxa recentment i per primera vegada el taller d'ocupació 'l'Eliana Ocupa dones', en el qual ha invertit 251.354 euros a través d'una subvenció atorgada pel Servei Valencià d'Ocupació i Formació LABORA. Així, un total de 10 alumnes s'estan formant en l'especialitat d'activitats de gestió administrativa i tindran l'oportunitat d'obtenir un certificat de professionalitat de nivell 2 en l'àrea d'administració.

Aquest programa mixt d'ocupació i formació inclou també pràctiques professionals que realitzaran en diferents àrees consistorials, la qual cosa permetrà a les alumnes-treballadores l'adquisició d'experiència i destresa en un entorn laboral real, amb la finalitat de millorar la seua ocupabilitat i fomentar la seua inserció laboral.

El projecte, que es va iniciar el passat 27 de desembre, tindrà una duració de 12 mesos equivalents a 1.920 hores de formació en alternança amb el treball o pràctica professional. Les alumnes compten d'un acompanyament integral per part d'una docent especialitzada en Gestió Administrativa i una professora de Competències Clau que s'encarreguen tant de la formació, com del seguiment, guia i suport durant tot el procés.

Algunes de les accions específiques que duran a terme durant les pràctiques professionals que arrancaran aquest pròxim mes d'abril seran l'atenció a la ciutadania, el suport en diverses tasques en els departaments com Urbanisme, Educació i Cultura, Registre o Medi ambient.

L'edil de Polítiques d'Ocupació i Desenvolupament Local, Marta Andrés ha recordat que l'objectiu de l'Ajuntament és afavorir el desenvolupament socioeconòmic sostenible i la creació d'ocupació en el municipi. En aquest sentit, la captació d'ajudes i subvencions públiques destinades a programes com EMPUJU i EXPLUS o els tallers d'ocupació són 'fonamentals ja que permeten la contractació de persones desocupades del municipi', ha afirmat.